CELEX: 32013D0189
Language: ro
Date: 2013-04-22 00:00:00
Title: Decizia 2013/189/PESC a Consiliului din 22 aprilie 2013 de instituire a Colegiului European de Securitate și Apărare (CESA) și de abrogare a Acțiunii comune 2008/550/PESC

24.4.2013   
            
            
               RO
            
            
               Jurnalul Oficial al Uniunii Europene
            
            
               L 112/22
            
         DECIZIA 2013/189/PESC A CONSILIULUI
   din 22 aprilie 2013
   de instituire a Colegiului European de Securitate și Apărare (CESA) și de abrogare a Acțiunii comune 2008/550/PESC
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1), articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:
   
               (1)
            
            
               La 18 iulie 2005, Consiliul a adoptat Acțiunea comună 2005/575/PESC de instituire a Colegiului European de Securitate și Apărare („CESA”) (1). Acțiunea comună respectivă a fost înlocuită de Acțiunea comună 2008/550/PESC a Consiliului din 23 iunie 2008 de instituire a Colegiului European de Securitate și Apărare („CESA”) (2).
            
         
               (2)
            
            
               La 1 decembrie 2008, în temeiul articolului 13 din Acțiunea comună 2008/550/PESC, Comitetul director al CESA („Comitetul director”) a convenit asupra recomandărilor privind perspectivele de viitor ale CESA.
            
         
               (3)
            
            
               Prin concluziile sale din 8 decembrie 2008, Consiliul a aprobat recomandările Comitetului director. Prin urmare, Acțiunea comună 2008/550/PESC ar trebui să fie înlocuită printr-un nou act juridic care să ia în considerare respectivele recomandări.
            
         
               (4)
            
            
               Activitățile de formare din cadrul CESA se vor desfășura în domeniul politicii de securitate și apărare comune („PSAC”), inclusiv în sectoarele care privesc soluționarea conflictelor și stabilizarea.
            
         
               (5)
            
            
               În perioada reglementată prin prezenta decizie, CESA ar trebui să se bazeze exclusiv pe personal detașat.
            
         
               (6)
            
            
               În conformitate cu Decizia 2010/427/UE a Consiliului din 26 iulie 2010 privind organizarea și funcționarea Serviciului European de Acțiune Externă (3) („SEAE”), acesta ar trebui să ofere CESA sprijinul acordat anterior de către Secretariatul General al Consiliului,
            
         ADOPTĂ PREZENTA DECIZIE:
   CAPITOLUL I
   
      INSTITUIRE, MISIUNE, OBIECTIVE ȘI ATRIBUȚII
   
   Articolul 1
   Instituire
   Se instituie Colegiul European de Securitate și Apărare („CESA”).
   Articolul 2
   Misiune
   CESA oferă formare în domeniul politicii de securitate și apărare comune a Uniunii („PSAC”) în contextul mai larg al politicii externe și de securitate comune („PESC”) la nivel strategic pentru a dezvolta și promova o înțelegere comună a PSAC în rândul personalului civil și militar și pentru a identifica și difuza, prin activitățile sale de formare („activitățile de formare ale CESA”), cele mai bune practici în legătură cu diverse aspecte ale PSAC.
   Articolul 3
   Obiective
   Obiectivele CESA sunt următoarele:
   
               (a)
            
            
               să consolideze în continuare cultura europeană de securitate și apărare comune în cadrul PSAC;
            
         
               (b)
            
            
               să promoveze o mai bună înțelegere a PSAC ca o parte esențială a PESC;
            
         
               (c)
            
            
               să pună la dispoziția forurilor Uniunii personal calificat capabil să lucreze eficient în toate chestiunile din domeniul PSAC;
            
         
               (d)
            
            
               să pună la dispoziția administrațiilor publice ale statelor membre personal calificat care să cunoască politicile, instituțiile și procedurile Uniunii în domeniul PESC;
            
         
               (e)
            
            
               să sprijine parteneriatele Uniunii în domeniul PSAC, în special parteneriatele cu țările participante la misiunile PSAC;
            
         
               (f)
            
            
               să contribuie la promovarea relațiilor și a contactelor profesionale între participanții la activitățile de formare ale CESA („participanți”);
            
         Dacă este cazul, se va acorda atenție asigurării coerenței cu alte activități ale Uniunii.
   Articolul 4
   Atribuții
   (1)   Principalele atribuții care revin CESA sunt în conformitate cu misiunea și obiectivele sale de organizare și desfășurare a unor activități de formare ale CESA în domeniul PSAC.
   (2)   Activitățile de formare ale CESA includ:
   
               (a)
            
            
               cursul de nivel înalt în domeniul PSAC;
            
         
               (b)
            
            
               cursurile de orientare în domeniul PSAC;
            
         
               (c)
            
            
               cursurile în domeniul PSAC pentru publicul specializat sau axate pe un domeniu de interes specific.
            
         În conformitate cu deciziile Comitetului director menționat la articolul 8 („Comitetul director”) se vor desfășura și alte activități de formare.
   (3)   Suplimentar față de activitățile menționate la alineatul (2), CESA asigură în special:
   
               (a)
            
            
               sprijinirea relațiilor care se stabilesc între institutele menționate la articolul 5 alineatul (1) incluse în rețeaua menționată la alineatul respectiv („rețeaua”);
            
         
               (b)
            
            
               derularea și dezvoltarea în continuare a unui sistem de învățământ la distanță prin internet (IDI) care să vină în sprijinul activităților de formare în domeniul PSAC;
            
         
               (c)
            
            
               conceperea și elaborarea materialului de formare pentru programul de formare al Uniunii în domeniul PSAC, utilizând, de asemenea, materialul relevant existent;
            
         
               (d)
            
            
               facilitarea unei rețele de absolvenți din rândul foștilor participanți;
            
         
               (e)
            
            
               sprijinirea programelor de schimb în domeniul PSAC între institutele de formare din statele membre;
            
         
               (f)
            
            
               furnizarea de contribuții la programul anual al Uniunii de formare în domeniul PSAC;
            
         
               (g)
            
            
               furnizarea de sprijin pentru gestionarea formării în domeniul prevenirii conflictelor și al gestionării civile a crizelor;
            
         
               (h)
            
            
               organizarea și desfășurarea unei conferințe anuale a rețelei experților în formare în domeniul PSAC, civili și militari, din cadrul institutelor de formare și al ministerelor din statele membre, precum și, după caz, a participanților externi semnificativi în domeniul formării; și
            
         
               (i)
            
            
               reexaminarea anuală a rezultatelor activității sale în raport cu obiectivele menționate la articolul 3.
            
         (4)   Activitățile de formare ale CESA se desfășoară în cadrul rețelei.
   (5)   În cadrul rețelei, Institutul pentru Studii de Securitate al Uniunii Europene (ISSUE) sprijină activitățile de formare ale CESA, în special prin publicațiile ISSUE și prin susținerea de conferințe de către cercetători ai ISSUE și prin oferirea de contribuții la sistemul IDI al CESA.
   CAPITOLUL II
   
      ORGANIZARE
   
   Articolul 5
   Rețeaua
   (1)   CESA este organizat ca o rețea care reunește institutele, colegiile, academiile, universitățile, instituțiile și alți participanți, de natură civilă și militară, care activează în domeniul politicii de securitate și apărare din cadrul Uniunii și care au fost identificați ca atare de către statele membre și ISSUE („institutele”), pentru a sprijini desfășurarea activităților de formare din domeniul PSAC.
   (2)   CESA stabilește legături strânse cu instituțiile și cu agențiile de profil ale Uniunii, în special cu Colegiul European de Poliție (CEPOL).
   (3)   CESA își desfășoară activitatea sub responsabilitatea generală a Înaltului Reprezentant al Uniunii pentru afaceri externe și politica de securitate („Înaltul Reprezentant”).
   Articolul 6
   Capacitate juridică
   (1)   CESA dispune de capacitatea juridică necesară pentru a-și îndeplini atribuțiile și pentru a-și realiza obiectivele, pentru a semna contracte și acorduri administrative necesare pentru funcționarea sa, inclusiv pentru a efectua detașări de personal, a achiziționa echipament, în special echipament de formare, a deține conturi bancare și a se constitui parte în cadrul unor proceduri judiciare.
   (2)   Orice răspundere care ar putea să rezulte din contractele încheiate de către CESA este acoperită de fondurile disponibile în acest scop în temeiul articolelor 14, 15 și 16.
   Articolul 7
   Structură organizatorică
   CESA se organizează sub următoarea structură:
   
               (a)
            
            
               Comitetul director, care răspunde de coordonarea și conducerea generală a activităților de formare ale CESA;
            
         
               (b)
            
            
               Consiliul academic executiv („Consiliul academic”), care răspunde de asigurarea calității și a coerenței activităților de formare ale CESA;
            
         
               (c)
            
            
               președintele CESA, care răspunde de gestiunea financiară și administrativă a CESA și care sprijină Comitetul director și Consiliul academic în organizarea și gestionarea activităților CESA;
            
         
               (d)
            
            
               Secretariatul CESA („Secretariatul”) care sprijină președintele CESA în îndeplinirea atribuțiilor care îi revin.
            
         Articolul 8
   Comitetul director
   (1)   Comitetul director este alcătuit din câte un reprezentant desemnat de fiecare stat membru și reprezintă organul de decizie al CESA. Fiecare membru al comitetului poate fi reprezentat sau însoțit de un supleant.
   (2)   În cadrul reuniunilor Comitetului director, membrii acestuia pot fi însoțiți de experți.
   (3)   Comitetul este prezidat de un reprezentant cu experiența necesară al Înaltului Reprezentant. Comitetul se reunește cel puțin de două ori pe an.
   (4)   La reuniunile comitetului pot participa cu statut de observatori activi reprezentanți ai țărilor aderente la Uniune.
   (5)   La reuniunile Comitetului director participă, fără drept de vot, Președintele CESA, președintele Consiliului academic și, după caz, președinții diferitelor configurații, precum și un reprezentant al Comisiei.
   (6)   Comitetului îi revin următoarele atribuții:
   
               (a)
            
            
               să stabilească programa anuală de studiu a CESA, în funcție de conceptul de formare al CESA;
            
         
               (b)
            
            
               să ofere o orientare generală în desfășurarea activităților Consiliului academic;
            
         
               (c)
            
            
               să aprobe și să revizuiască periodic conceptul de formare al CESA care respectă cerințele de formare convenite de CESA;
            
         
               (d)
            
            
               să selecteze statul membru (statele membre) care găzduiește (găzduiesc) activitățile de formare ale CESA și institutele care le organizează;
            
         
               (e)
            
            
               să elaboreze și să convină asupra programei de curs pentru toate activitățile de formare ale CESA;
            
         
               (f)
            
            
               să ia act de rapoartele de evaluare a cursurilor și să aprobe un raport general anual privind activitățile de formare ale CESA, care să fie înaintate organismelor relevante ale Consiliului;
            
         
               (g)
            
            
               să numească, pentru o perioadă de cel puțin doi ani universitari, președinții Consiliului academic și ai diferitelor configurații ale acestuia.
            
         
               (h)
            
            
               să adopte deciziile necesare pentru funcționarea CESA în măsura în care acestea nu sunt atribuite altor organisme;
            
         
               (i)
            
            
               să aprobe bugetul anual și orice buget rectificativ, acționând pe baza propunerilor președintelui CESA;
            
         
               (j)
            
            
               să aprobe situația financiară anuală și să aprobe descărcarea de gestiune a președintelui CESA;
            
         
               (k)
            
            
               să aprobe normele suplimentare aplicabile cheltuielilor gestionate de CESA;
            
         
               (l)
            
            
               să aprobe orice acord de finanțare și/sau modalitate tehnică cu Comisia, SEAE sau un stat membru cu privire la finanțarea și/sau execuția cheltuielilor CESA;
            
         
               (m)
            
            
               să aprobe normele aplicabile personalului detașat pe lângă CESA;
            
         
               (n)
            
            
               să decidă inițierea unor activități de formare ale CESA specifice pentru țările terțe în cadrul politic general stabilit de Comitetul politic și de securitate.
            
         (7)   Comitetul aprobă propriul regulament de procedură.
   (8)   Comitetul hotărăște cu majoritate calificată, după cum prevede titlul II din Protocolul nr. 36 privind dispoziții tranzitorii anexat la Tratatul privind Uniunea Europeană și la Tratatul privind funcționarea Uniunii Europene.
   Articolul 9
   Consiliul academic executiv
   (1)   Consiliul academic este alcătuit din reprezentanți ai ierarhiei de vârf ai acelor institute cu caracter civil sau militar și alți participanți identificați de statele membre pentru sprijinirea activităților de formare ale CESA. În cazul în care există mai mulți reprezentanți dintr-un singur stat membru, aceștia formează împreună o singură delegație.
   (2)   Președintele Consiliului academic este desemnat de Comitetul director din rândul membrilor Consiliului academic.
   (3)   La ședințele Consiliului academic sunt invitați să participe reprezentanți ai SEAE și ai Comisiei.
   (4)   Pot fi invitați să participe la ședințele Consiliului academic și experți universitari și înalți funcționari ai instituțiilor naționale și ale Uniunii.
   (5)   Consiliului academic îi revin următoarele atribuții:
   
               (a)
            
            
               să ofere consiliere academică și recomandări Comitetului director;
            
         
               (b)
            
            
               să pună în aplicare, prin intermediul institutelor care alcătuiesc rețeaua, programa anuală de studiu convenită;
            
         
               (c)
            
            
               să supravegheze sistemul IDI;
            
         
               (d)
            
            
               să elaboreze programa detaliată de curs pentru toate activitățile de formare ale CESA, pe baza liniilor generale convenite;
            
         
               (e)
            
            
               să asigure coordonarea generală a activităților de formare ale CESA între toate institutele;
            
         
               (f)
            
            
               să analizeze nivelul activităților de formare ale CESA derulate în cursul anului universitar anterior;
            
         
               (g)
            
            
               să prezinte Comitetului director propuneri de activități de formare ale CESA pentru anul universitar următor;
            
         
               (h)
            
            
               să asigure o evaluare sistematică a tuturor activităților de formare ale CESA și să aprobe rapoartele de evaluare a cursurilor;
            
         
               (i)
            
            
               să contribuie la proiectul de raport general anual cu privire la activitățile CESA.
            
         (6)   În exercitarea atribuțiilor sale, Consiliul academic se poate reuni în diferite configurații, în funcție de proiecte. Consiliul academic elaborează normele și măsurile care reglementează constituirea și funcționarea acestor configurații care urmează să fie aprobate de Comitetul director.
   (7)   Regulamentul de procedură al Consiliului academic se adoptă de către Comitetul director.
   Articolul 10
   Președintele CESA
   (1)   Președintele CESA răspunde de organizarea și gestionarea activităților de formare ale CESA. Președintele CESA sprijină activitatea Comitetului director și a Consiliului academic în acest domeniu și este reprezentantul CESA pentru activitățile de formare ale CESA din cadrul și din afara rețelei. Președintele CESA trebuie în special:
   
               (a)
            
            
               să ia toate măsurile necesare, inclusiv adoptarea măsurilor administrative interne și publicarea comunicărilor, în vederea asigurării funcționării eficace a activităților CESA;
            
         
               (b)
            
            
               să elaboreze proiectul preliminar al raportului anual al CESA și proiectul preliminar al programului de lucru care urmează să fie înaintate Comitetului director, pe baza propunerilor prezentate de Consiliul academic;
            
         
               (c)
            
            
               să coordoneze punerea în aplicare a programului de lucru al CESA;
            
         
               (d)
            
            
               să mențină contacte cu autoritățile competente din statele membre;
            
         
               (e)
            
            
               să mențină contacte cu participanții externi semnificativi în sectorul formării în domeniul PSAC;
            
         
               (f)
            
            
               să încheie acordurile tehnice necesare cu privire la activitățile de formare ale CESA cu autoritățile și cu participanții relevanți în sectorul formării în domeniul PSAC;
            
         
               (g)
            
            
               să îndeplinească orice altă atribuție repartizată de către Comitetul director.
            
         (2)   Președintele CESA răspunde de gestiunea financiară și administrativă a CESA și, în special, de:
   
               (a)
            
            
               întocmirea oricărui proiect de buget și prezentarea acestuia Comitetului director;
            
         
               (b)
            
            
               adoptarea bugetelor după aprobarea acestora de către Comitetul director;
            
         
               (c)
            
            
               reprezintă ordonatorul de credite pentru bugetul CESA;
            
         
               (d)
            
            
               deschiderea unui sau a mai multor conturi bancare în numele CESA;
            
         
               (e)
            
            
               negocierea, prezentarea către Comitetul director și încheierea oricărui acord de finanțare și/sau acord tehnic cu Comisia, cu SEAE sau cu un stat membru cu privire la finanțarea și/sau execuția cheltuielilor CESA;
            
         
               (f)
            
            
               negocierea și semnarea în numele CESA a oricărui schimb de scrisori pentru detașarea la CESA a personalului din cadrul Secretariatului;
            
         
               (g)
            
            
               în general, să reprezinte CESA în cazul tuturor actelor juridice cu implicații financiare;
            
         
               (h)
            
            
               să prezinte Comitetului director situația financiară anuală a CESA.
            
         (3)   Președintele CESA este numit de Înaltul Reprezentant, după consultarea Comitetului director. Acesta este numit în calitate de membru al personalului SEAE pe durata mandatului său. Statele membre pot propune candidați la poziția de președinte al CESA, iar personalul din cadrul instituțiilor Uniunii și din cadrul SEAE poate candida la această poziție, în conformitate cu regimul aplicabil.
   (4)   Președintele CESA răspunde pentru activitățile sale în fața Comitetului director.
   Articolul 11
   Secretariatul CESA
   (1)   Secretariatul sprijină președintele CESA în îndeplinirea atribuțiilor care îi revin.
   (2)   Președintele CESA, asistat de către un comitet de selecție, răspunde de selecția personalului Secretariatului.
   (3)   Secretariatul sprijină Comitetul director, Consiliul academic și institutele în organizarea activităților de formare ale CESA.
   (4)   Fiecare institut desemnează un punct de contact cu Secretariatul, care să se ocupe de aspectele organizatorice și administrative legate de organizarea activităților de formare ale CESA.
   (5)   Secretariatul colaborează strâns cu Comisia și SEAE.
   Articolul 12
   Personalul CESA
   (1)   Personalul CESA este compus din:
   
               (a)
            
            
               personal detașat la CESA de către instituțiile Uniunii, SEAE și agențiile Uniunii;
            
         
               (b)
            
            
               experți naționali detașați la CESA de către statele membre.
            
         (2)   CESA poate găzdui stagiari și experți-formatori invitați.
   (3)   Comitetul director, la propunerea Înaltului Reprezentant, definește, în măsura necesară, condițiile aplicabile stagiarilor și experților-formatori invitați.
   (4)   Decizia Înaltului Reprezentant al Uniunii pentru afaceri externe și politica de securitate din 23 martie 2011 de instituire a normelor aplicabile experților naționali detașați pe lângă Serviciul European de Acțiune Externă (4) se aplică mutatis mutandis experților naționali detașați la CESA de către statele membre.
   CAPITOLUL III
   
      FINANȚARE
   
   Articolul 13
   Contribuțiile în natură la activitățile de formare ale CESA
   (1)   Fiecare stat membru, instituție a Uniunii Europene, agenție a Uniunii și institut, precum și SEAE suportă toate costurile aferente participării sale la CESA, inclusiv salariile, diurnele, cheltuielile de călătorie și de ședere, precum și costurile legate de sprijinul organizațional și administrativ acordat activităților de formare ale CESA.
   (2)   Fiecare participant suportă toate costurile aferente participării sale.
   Articolul 14
   Sprijin din partea SEAE
   (1)   SEAE suportă toate costurile ocazionate de găzduirea președintelui CESA și a Secretariatului în localurile sale, inclusiv costurile legate de tehnologia informației, detașarea președintelui CESA și detașarea unui membru al personalului cu grad de asistent în cadrul Secretariatului.
   (2)   SEAE oferă CESA sprijinul administrativ necesar pentru recrutarea și gestionarea personalului său și pentru execuția bugetului său.
   (3)   Un acord tehnic cu SEAE pentru sprijinul oferit este negociat de Președintele CESA și este aprobat de Comitetul director.
   Articolul 15
   Contribuții voluntare
   (1)   În scopul finanțării activităților specifice, CESA poate primi contribuții voluntare din partea statelor membre și a institutelor, precum și a altor donatori. Respectivele contribuții sunt gestionate de CESA ca venituri alocate.
   (2)   Acordurile tehnice referitoare la contribuțiile menționate la alineatul (1) sunt negociate de Președintele CESA și sunt aprobate de Comitetul director.
   Articolul 16
   Contribuția din partea bugetului Uniunii
   (1)   CESA primește o contribuție anuală de la bugetul general al Uniunii. Respectiva contribuție poate acoperi, în special, costurile pentru sprijinirea activităților de formare ale CESA și a experților naționali detașați la CESA de către statele membre.
   (2)   Suma de referință financiară destinată acoperirii cheltuielilor CESA pe perioada primelor 12 luni ulterioare încheierii acordului de finanțare menționat la alineatul (3) este de 535 000 EUR. Sumele de referință financiară destinate acoperirii cheltuielilor CESA pentru perioade ulterioare se decid de către Consiliu.
   (3)   În urma adoptării deciziei Consiliului menționată la alineatul (2), un acord de finanțare cu Comisia se negociază de către Președintele CESA și se aprobă de Comitetul director.
   Articolul 17
   Norme financiare
   Normele financiare prevăzute în anexă se aplică cheltuielilor finanțate de CESA și finanțării respectivelor cheltuieli.
   CAPITOLUL IV
   
      DISPOZIȚII DIVERSE
   
   Articolul 18
   Participarea la activitățile de formare ale CESA
   (1)   La toate activitățile de formare ale CESA pot participa resortisanții din toate statele membre și din statelor aderente. Institutele care organizează și desfășoară aceste activități asigură aplicarea acestui principiu fără excepție.
   În principiu, la activitățile de formare ale CESA pot participa, de asemenea resortisanții din țările candidate la aderarea la Uniune și, după caz, din alte țări terțe.
   (2)   Participanții fac parte din personalul civil și militar care se ocupă de aspectele strategice din domeniul PSAC și din experții care urmează să fie desfășurați în misiuni și operații PSAC.
   Pot fi invitați să participe la activitățile de formare ale CESA reprezentanți, printre altele, ai organizațiilor internaționale, organizațiilor neguvernamentale, instituțiilor universitare și mass-mediei, precum și membri ai comunității de afaceri.
   (3)   Unui participant care a absolvit un curs CESA i se acordă un certificat semnat de Înaltul Reprezentant. Detaliile privind acest certificat fac obiectul unei reexaminări permanente de către Comitetul director. Certificatul este recunoscut de statele membre și de instituțiile Uniunii.
   Articolul 19
   Cooperare
   CESA cooperează cu organizații internaționale și alți participanți relevanți, precum institute naționale de formare din țări terțe, și beneficiază de cunoștințele specializate ale acestora.
   Articolul 20
   Regulament de securitate
   Decizia 2011/292/UE a Consiliului din 31 mai 2011 privind normele de securitate pentru protecția informațiilor UE clasificate (5) se aplică CESA.
   CAPITOLUL V
   
      DISPOZIȚII FINALE
   
   Articolul 21
   Continuitate
   Reglementările adoptate pentru punerea în aplicare a Acțiunii comune 2008/550/PESC rămân în vigoare în scopul punerii în aplicare a prezentei decizii în măsura în care sunt compatibile cu dispozițiile prezentei decizii, până la modificarea sau abrogarea acestora.
   Articolul 22
   Abrogare
   Acțiunea comună 2008/550/PESC se abrogă.
   Articolul 23
   Reexaminare, intrare în vigoare și încetarea
   (1)   Prezenta decizie intră în vigoare la 1 aprilie 2013. Prezenta decizie este reexaminată și revizuită după cum este necesar, în orice caz cu cel puțin șase luni înaintea expirării sale.
   (2)   Prezenta decizie expiră la patru ani de la data încheierii acordului de finanțare menționat la articolul 16 alineatul (3).
   
      Adoptată la Luxemburg, 22 aprilie 2013.
      
         
            Pentru Consiliu
         
         
            Președintele
         
         C. ASHTON
      
   
   
      (1)  JO L 194, 26.7.2005, p. 15.
   
      (2)  JO L 176, 4.7.2008, p. 20.
   
      (3)  JO L 201, 3.8.2010, p. 30.
   
      (4)  JO C 12, 14.1.2012, p. 8.
   
      (5)  JO L 141, 27.5.2011, p. 17.
   
      ANEXĂ
      
         Norme financiare aplicabile cheltuielilor finanțate de CESA și finanțării acestuia
      
      Articolul 1
      Principii bugetare
      (1)   Bugetul CESA reprezintă actul care prevede și autorizează, pentru fiecare exercițiu financiar, toate veniturile și cheltuielile finanțate de CESA.
      (2)   Bugetul trebuie să fie echilibrat din punctul de vedere al veniturilor și cheltuielilor.
      (3)   Toate veniturile sau cheltuielile finanțate de CESA se execută prin imputare asupra unei linii bugetare.
      Articolul 2
      Adoptarea bugetelor
      (1)   Președintele CESA elaborează anual un proiect de buget pentru următorul exercițiu financiar care începe la 1 ianuarie și se încheie la 31 decembrie în anul respectiv. Proiectul de buget include creditele considerate necesare pentru acoperirea cheltuielilor care urmează să fie finanțate de CESA în respectiva perioadă și o prognoză a veniturilor preconizate să acopere aceste cheltuieli.
      (2)   Creditele sunt clasificate după caz în funcție de tip sau de scop în capitole și articole. În proiect sunt incluse comentarii detaliate pe articole.
      (3)   Venitul este alcătuit din contribuțiile voluntare ale statelor membre, din contribuția anuală de la bugetul Uniunii și din venituri diverse.
      (4)   Președintele CESA prezintă un raport detaliat cu privire la bugetul exercițiului financiar curent și a celui anterior Comitetului director până la 31 octombrie. Comitetul director aprobă proiectul de buget înainte de 31 decembrie.
      (5)   În situații neprevăzute și dacă este absolut necesar, Președintele CESA poate propune un buget rectificativ. Orice proiect de buget rectificativ și bugetul pentru primul an de la adoptarea prezentei decizii sunt propuse, aprobate și adoptate în conformitate cu procedura aplicabilă bugetului anual, cu excepția faptului că nu se aplică termenele aplicabile bugetului anual.
      Articolul 3
      Transferul creditelor
      Președintele CESA poate transfera credite în cadrul bugetului cu aprobarea Comitetului director.
      Articolul 4
      Reportarea alocărilor
      (1)   Creditele necesare pentru plata unor obligații legale asumate până la data de 31 decembrie a unui exercițiu financiar se reportează pentru exercițiul financiar următor.
      (2)   Președintele CESA poate reporta alte credite din buget pentru exercițiul financiar următor cu aprobarea Comitetului director.
      (3)   Alte credite pot fi anulate la sfârșitul exercițiului financiar.
      Articolul 5
      Execuția bugetară și gestionarea personalului
      În scopul execuției bugetare și al gestionării personalului, CESA se folosește de structurile administrative existente ale Uniunii, în special SEAE, în cea mai mare măsură.
      Articolul 6
      Conturi bancare ale CESA
      (1)   Toate conturile bancare ale CESA sunt deschise la o instituție financiară de prim rang care are sediul social într-unul din statele membre ale Uniunii și reprezintă conturi curente sau pe termen scurt în euro.
      (2)   Nu se autorizează niciun fel de descoperire de cont la conturile bancare ale CESA.
      Articolul 7
      Plăți
      Toate plățile dintr-un cont bancar al CESA necesită semnătura Președintelui CESA și a unui alt membru al personalului CESA.
      Articolul 8
      Contabilitate
      (1)   Președintele CESA se asigură că gestionarea conturilor care indică veniturile, cheltuielile și inventarul activelor CESA se desfășoară în conformitate cu standardele contabile acceptate la nivel internațional pentru sectorul public.
      (2)   Președintele CESA înaintează Comitetului director situația financiară anuală pentru un exercițiu financiar până la data de 31 martie a anului următor.
      (3)   Serviciile contabile necesare se externalizează.
      Articolul 9
      Auditul
      (1)   Anual se realizează un audit al conturilor CESA.
      (2)   Serviciile de audit necesare se externalizează.
      (3)   Rapoartele de audit se pun la dispoziția Comisiei, la solicitarea acesteia.
      Articolul 10
      Descărcarea de gestiune
      (1)   Comitetul director decide pe baza conturilor anuale și din perspectiva raportului anual de audit acordarea sau nu a descărcării de gestiune Președintelui CESA în ceea ce privește execuția bugetului CESA.
      (2)   Președintele CESA ia toate măsurile care se impun pentru a convinge Comitetul director că poate fi acordată descărcarea de gestiune și pentru a răspunde observațiilor din deciziile de acordare a descărcării de gestiune, după caz.